Diari Oficial de la Generalitat Valenciana


Sumari del DOGV 6354, del 14-09-2010 (2010/9780)

RESOLUCIÓ de 6 de setembre de 2010, de la Direcció General d'Avaluació Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana, Trobada de Jóvens per a Aprendre a Emprendre, per a la millora de l'empleabilitat i el talent empresarial de l'alumnat de Formació Professional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6354

Data del DOGV
:   14-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9780


Data del document
:   06-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * demanda d'ocupació
    * legislació
    * centre d'ensenyament
    * suport econòmic
    * alumnat
    * ensenyament professional

RESOLUCIÓ de 6 de setembre de 2010, de la Direcció General d'Avaluació Innovació i Qualitat Educativa i de la Formació Professional, per la qual es regula el programa d'aplicació de bones pràctiques en centres educatius de la Comunitat Valenciana, Trobada de Jóvens per a Aprendre a Emprendre, per a la millora de l'empleabilitat i el talent empresarial de l'alumnat de Formació Professional. [2010/9780]
Des de nombrosos estudis i indicadors es detecta la necessitat millorar les possibilitats d'empleabilitat i el talent empresarial de l'alumnat de Formació Professional.
Això justifica el desenrotllament de programes que perseguisquen de manera específica estos objectius i que giren entorn d'una activitat central altament motivadora, com pot ser una trobada de jóvens, en què alumnes de Formació Professional puguen posar en marxa activitats i dinàmiques de grup que suposen un aprenentatge vivencial del talent empresarial i d'aquelles habilitats, estratègies i aptituds que correlacionen amb l'emprenedorisme en un camp determinat o sector productiu.
Aquest programa pretén a més promoure la investigació i innovació educatives com a principi de qualitat en l'atenció a l'alumnat, per a desenrotllar bones pràctiques que puguen ser difoses no sols entre els centres i docents participants sinó posteriorment a altres centres i contextos.
El present programa experimental s'inscriu en el marc del conveni subscrit entre la Generalitat Valenciana i el Ministeri d'Educació, per al Desplegament de La Llei Orgànica, 2/2006, de 3 de maig, d'Educació, LOE.
Detectada una bona pràctica consistent en l'organització, desenrotllament i avaluació d'una "Trobada de Jóvens per a Aprendre a Emprendre" duta a terme per la Fundació Júnior Achievement Espanya que està obtenint bons resultats en la millora de l'empleabilitat i el talent empresarial, procedix estudiar la seua viabilitat i aplicabilitat a l'àmbit de la Comunitat Valenciana, per la qual cosa, en virtut de les competències que li atribuïx el decret 118/2007, de 27 de juliol, del Consell, pel qual s'aprova el reglament orgànic i funcional de la Conselleria d'Educació, i l'orde de 29 de febrer de 2008, de la Conselleria d'Educació, de desplegament del reglament orgànic i funcional del dit departament, aquesta Direcció General d'Avaluació, Innovació, Qualitat Educativa i de la Formació Professional, resol:
Primer. Objecte i descripció del programa
El present programa té com a objecte estudiar l'abast educatiu de la referida bona pràctica «Trobada de Jóvens per a Aprendre a Emprendre» en el foment de l'empleabilitat i del talent empresarial de l'alumnat de Formació Professional.
Tot això amb l'objectiu últim de millorar les taxes d'èxit en els centres que participen en el programa alhora que es minoren les taxes d'abandó de tals ensenyances a través de la millora de la motivació de l'alumnat de Formació Professional mitjançant activitats amb un alt contingut vivencial, experiencial i d'equip.
Segon. Descripció del programa i calendari de realització
1. El programa consistix en l'organització desenrotllament i avaluació d'una trobada de jóvens en què durant dos dies els alumnes de Formació Professional dels centres seleccionats romandran junts i realitzant en equip, davall la supervisió de personal especialitzat, les següents activitats, amb estructura de tallers:
- Dinàmiques de grup.
- Exercicis de creativitat.
- Brainstorming d'idees.
- Mètodes de cas per a aconseguir solucions innovadores davant de problemes reals o simulats.
- Realització de l'esquelet d'un projecte o pla d'empresa.
- Presentació i defensa públiques de cada un dels plans o projectes.
2. En concret la I Edició de la Trobada de Jóvens per a Aprendre a Emprendre de la Comunitat Valenciana es durà a terme durant el mes de novembre de 2010.
Tercer. Participants
1. En el present programa participaran un màxim de 100 alumnes corresponents a un mínim de 5 centres educatius que impartisquen Formació Professional i un màxim de 10 centres, els directors del qual hauran de presentar la seua instància de sol·licitud segons el model que s'arreplega en l'annex I d'aquesta resolució, abans del dia 30 de setembre de 2010. Amb la finalitat d'agilitzar el procediment de selecció remetran també i en el mateix termini, una còpia de l'esmentada sol·licitud al núm. de fax: 875 747 793.
2. Als docents i als directors participants en aquest projecte d'investigació se'ls certificaran 30 hores de formació (segons les ordes de 9 i 10 de juny de 1994).
3. Els alumnes participants en aquest programa hauran de tindre entre 15 i 19 anys i cursar ensenyances de Formació Professional de Grau Mitjà o Superior. En el cas dels alumnes menors de 18 anys hauran de comptar amb autorització paterna per a participar en el present programa. La dita autorització serà custodiada pel secretari o secretària del centre almenys durant tres mesos posteriors a l'exercici de l'activitat.
Quart. Finançament
El finançament del present programa anirà a càrrec de l'aplicació pressupostària 46.60.965J.294 corresponent a l'aportació del Ministeri d'Educació, i de l'aplicació pressupostària 61.02.01.396.68.8 corresponent als pressupostos de la Generalitat per a l'any 2010, per un import global màxim de 60.000 euros que es destinarà a la formació i a les despeses derivades de la trobada.
Cinqué. Selecció, seguiment i avaluació
1. A fi de realitzar la selecció dels centres participants en aquest programa i de realitzar el seguiment i l'avaluació del mateix es constituirà una comissió de selecció, seguiment i avaluació.
2. La referida comissió estarà integrada per:
El cap de l'Àrea d'Avaluació, Innovació i Qualitat Educativa que serà el seu president.
El cap de l'Àrea de Formació Professional o persona en qui delegue.
El cap del Servei d'Innovació i Qualitat Educativa.
Un expert o experta en foment del talent empresarial i emprenedorisme que serà designat a este efecte per la directora general d'Avaluació, Innovació i Qualitat Educativa i de la Formació Professional.
Un tècnic del Servei d'Innovació i Qualitat Educativa que farà de secretari o secretària de la Comissió.
3. Els criteris que l'esmentada comissió tindrà en compte per a la selecció dels centres participants seran els següents:
- Formar part de la Xarxa de Centres de Qualitat i Avaluació segons allò que s'ha determinat en a l'Orde de 22 de març de 2005 de la Conselleria de Cultura, Educació i Esport. (DOCV del 15.04.2005), 50 punts.
- Impartició en el centre d'assignatures, matèries i optatives relacionades amb el foment de l'emprenedorisme, el talent empresarial i/o la iniciació i orientació professional, fins a 20 punts.
- Participar en el programa experimental d'Orientació Professional per a l'alumnat de 4t de l'ESO convocat per la Conselleria d'Educació, fins a 20 punts.
- L'experiència prèvia del centre en programes experimentals i d'innovació, i especialment en temes relacionats amb l'emprenedorisme, fins a 10 punts.
La puntuació màxima que es podrà obtindre serà de 100 punts. En quedaran exclosos els projectes que no arriben a una puntuació mínima de 50 punts.
4. La comissió de selecció, seguiment i avaluació elaborarà un informe d'avaluació final del programa que inclourà en tot cas una valoració general del mateix, propostes de millora i grau d'aplicabilitat a l'àmbit de la Comunitat Valenciana de la referida bona pràctica.
5. El dit informe s'elevarà a la Direcció General d'Avaluació, Innovació i Qualitat Educativa i de la Formació Professional.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992), i 10, 14 i 46 de la Llei Reguladora de la Jurisdicció Contenciosa Administrativa (BOE núm. 167, de 14.07.1998), la present resolució, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà a la seua firma i publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua firma i publicació.
València, 6 de setembre de 2010.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.